《题宋公圭宿云轩》
宋代·郭印

趋名老鞍马，避世终山林。
二涂各有蔽，贤哲多所箴。
宋侯初出各，逸足已骎骎。
世路厌荆棘，翩然脱华簪。
卷舍何自由，白云本无心。
开轩资笑傲，霜筠绿阴森。
床头有浊醪，壁间馀素琴。
渊明久寂寞，千载得知音。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。